Glaucòma

Ël glaucòma a l'é na maladìa ëd l'euj ch'a pròvoca na diminussion nen rimediàbil ëd la vista.
A l'é la conseguensa ëd dann al nerv òtich, motobin soens (ma pa sempe) séghit a l'aument ëd la pression andrinta a l'euj.
Si la maladìa a l'é nen soagnà, chi a na patiss a peul ëdventé bòrgno.
Ël glaucòma a l'é la sconda càusa ant ël mond ëd pèrdita dla vista, apress la catarata.

A-i é ëdcò na forma ëd glaucòma ch'a peul dësblé ël nerv òtich an chèiche ore.

 Përson-ë a l'arzigh 
Le përson-e ch'a van a l'arzigh a son cole con dij cas ëd glaucòma an famija, coj ch'a l'han passà ij sessant'agn, ij merican d'orìgin african-a e j'african an general.
Chèiche maladìe a favoriso la comparission d'un glaucòma, coma ël diabete, l'ipotiroidìa, l'ipotension, l'ipertension, ij problema al cheur.
A son ëdcò considerà a l'arzigh le përson-e ch'a l'han d'àutri problema a j'euj (parèj ëd na fòrta miopìa, catarate e via fòrt) o cole ch'a l'han patì na ferìa greva a n'euj.

Le përson-e considerà a l'arzigh d'un glaucòma a dovrìo fé n'esam complet ëd la vista minca dontré agn, a parte dai quarant'agn o ëdcò da prima.

 Ij soen 
A esisto nen dij soen ch'a fan varì ël glaucòma.
La vista përdùa a peul pa pì esse arcuperà.
Ij coliri ch'a son dovrà a përmëtto d'artardé o ëd ralenté l'evolussion ëd la maladìa, an sbassand la tension ant l'euj.

Categorìa:Maladìe‎